Reprezentanții Bisericii San Nicola din Bari, unde se află mormântul Sfântului Nicolae, spun că moaştele de la Bucureşti ale acestui sfânt sunt false.

Despre moaştele Sfântului Nicolae, care se află la Biserica “Sfântul Gheorghe cel Nou” din București, s-a afirmat, nu de puţine ori, că nu ar fi autentice, iar reprezentanții Bisericii San Nicola din Bari, unde se află mormântul acestui sfânt, au declarat că dubiile privind relicva din România sunt întemeiate, informează romanialibera.ro.

Mâna dreaptă a Sfântului Nicolae a ajuns la București în 1600, când, potrivit cronicarilor, voievodul Mihai Viteazul ar fi primit-o de la cardinalul din Bari, apoi a donat-o lăcașului în care se găsește și în prezent. De altfel, pe racla originală cu osemintele sfinte a fost înscris că acestea au fost "Dăruite de către Io Mihail Voievod și Doamna Stanca, precum și fiul lor Necula Voievod la anul 7108 (1600, după calendarul actual).

Dar reprezentanții Bisericii San Nicola din Bari, acolo unde rămășițele Sfântului Nicolae au fost atestate științific în 1957, susțin că povestea sosirii moaștelor la București nu este reală. "Legenda spune că Mihai Voievod, pentru meritele sale în războiul împotriva musulmanilor, a primit ca donație din partea Arhiepiscopului de Bari, la sfârșitul secolului al XVI-lea, o relicvă a Sfântului. Nu știm dacă relicva era autentică, dar este cert că această explicație nu are o bază reală deoarece arhiepiscopul de Bari nu avea autoritatea de a lua moaște din biserica San Nicola (Catedrala era, la acea vreme, în conflict cu Biserica San Nicola) și în plus (cu excepția papei Urban al II-lea în 1089) nici un papă sau arhiepiscop de-a lungul istoriei nu au mai deschis mormântul Sfântului Nicolae din Bari", a declarat, în exclusivitate pentru România Liberă, fratele Gerardo, din partea lăcașului de cult italian.

Poziția Bisericii din Bari este categorică: "toate relicvele Sfântului Nicolae din Roma sau de oriunde sunt false", se precizează în răspunsul primit de romanialibera.ro. Preoții italieni nu vor însă să acuze pe nimeni direct, așa încât lasă o urmă de mister asupra provenienței osemintelor de la București. "Totuși, trebuie ținut cont de faptul că marinarii au adus relicva la Bari din Mira (unde era îngropată inițial – n.r.) în 1087, într-un moment în care prin Europa circulau deja numeroase părți ale corpului Sfântului. Mai mult, o bucățică a fost cel mai probabil furată din Bari și dusă în Franța.

De asemenea, trebuie amintit că în 1099, în timpul primei Cruciade, venețienii au ajuns la aceeași biserică a Sfântului Nicolae din Mira și au adus în Veneția mai multe oase (dintre care unele ar fi putut fi ale sfântului, deoarece marinarii din Bari au acționat anterior în grabă, de teama turcilor). Prin urmare, la Bari există în prezent circa jumătate din corpul său. Ce s-a întâmplat cu restul e dificil de spus. Unele pot fi în lume, altele e posibil să se fi dizolvat pur și simplu în mana (apa care se formează lângă relicve și care e în contact cu oasele)", a menționat, pentru România liberă, fratele Gerardo.

Acesta a mai precizat că Biserica din Bari ar putea foarte ușor să dovedească lipsa de autenticitate a moaștelor aflate în lume, "deoarece circumstanțele achiziției lor nu se susțin". Nu o face decât "în câteva cazuri în care au loc exagerări comerciale", deoarece consideră că venerarea sfântului de către oameni e mai importantă decât originalitatea unor relicve.

În schimb, preotul Emil Cărămizaru, parohul Bisericii Sfântul Gheorghe cel Nou din București, unde se află o raclă cu mâna dreapta a Sfântului Nicolae, afirmă că nu are nici o îndoială cu privire la autenticitatea acestor rămășițe.

"Mâna este de la braț la deget, fragmente pot fi și la ei, și la noi. Și nu trebuie să fie toată mâna, e suficient și doar un os, tot moaște sunt. Apoi, noi nu putem să îl facem mincinos pe Mihai Viteazul, ar fi sub demnitatea noastră. Sunt diversiuni, să ne ia ce avem mai scump. Și putem demonstra cu documente autenticitatea", a menționat preotul Emil Cărămizaru.

Continuarea pe România Liberă.

Etichete: biserica Sfântul Gheorghe Nou, Bucureşti, Capitală, moaşte, moaşte Sf. Nicolae, moaşte Sfântul Nicolae, sfant